આખરી રાસ્તા કદાચ અમિતાભ બચ્ચન દ્વારા ભજવવામાં આવેલી તમામ બેવડી ભૂમિકાઓમાં સહુથી શ્રેષ્ઠ કહી શકાય. જે બાપ પોતાની પત્નીનો બળાત્કાર કરનાર નેતા અને તેમને સાથ આપનાર ડોક્ટર અને પોલીસ ઓફિસરને મારવા માંગે છે એ જ બાપ ડેવિડનો પુત્ર વિજય એટલેકે અમિતાભ બચ્ચન એ ત્રણને બચાવવાની મહેનત કરે છે. આ ફિલ્મમાં ઘણીવાર બંને અમિતાભ એકબીજાની સામે આવે છે પરંતુ કબ્રસ્તાનવાળો સીન જેમાં બંને બાપ-દીકરો એકબીજા સાથે અંગ્રેજીમાં વિવાદ કરે છે એ અમિતાભ બચ્ચનની કરિયરના શ્રેષ્ઠ દ્રશ્યોમાંથી એકમાં સ્થાન જરૂર પામી શકે એવો ભજવાયો છે. એમાં પણ આ દ્રશ્યમાં જ્યારે વર્ષોથી પુત્ર વિરહ સહન કરતો પિતા પુત્રને પોતાની અસલીયતની જાણ કર્યા વગર માત્ર ઉંમરના ફર્કનો લાભ લઈને જાણીજોઈને જે રીતે “my son!” કહીને તેને સંબોધન કરે છે ત્યારે અમિતાભની અદાકારીની ‘હાઈટ’ આપણને ખ્યાલ આવી જાય છે.